表弟章廷評得象知邵武軍歸化縣
作者：楊億
朝代：宋

paragraphs: 幾年索米住京師，新得東堂桂一枝。
宰邑絃歌循吏政，還鄉鷄黍故人期。
于公陰德知終大，萬石家風喜不衰。
毛義動容初捧檄，太邱積德舊刊碑。
甘棠二紀民猶愛，苦蘗三年吏不欺。
桑梓經過身晝錦，庭闈扶侍鬢垂絲。
元方惠化傳遒鐸，令伯歡心獻壽巵。
邦境中分同魯衛，政聲相應似塤篪。
嘗思竹馬遊從日，又見風鵬奮擊時。
執手勉君勤素業，歸來更直鳳凰池。